DA Den Europæiske Unions Tidende C 73/42

Offentliggørelse af en ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 73/12

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»POMODORO S. MARZANO DELL’AGRO SARNESE-NOCERINO«

EF-Nr.: IT-PDO-0117-1524-10.04.2003

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — Varebeskrivelse — Geografisk område —  Bevis for oprindelse — Produktionsmetode —  Tilknytning — Mærkning — Krav i de nationale bestemmelser —  Andet (angives nærmere)

2. Type ændring(er):

—  Ændring af enhedsdokument eller resuméark — Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Beskrivelse:

Beskrivelsen af frugtens særlige kendetegn ændres for at inkludere to grupper (standard 1 og standard 2) baseret på frugternes morfologiske og kvalitative kendetegn.

Beskyttelsen udvides til også at omfatte tomater i både, hvis morfologiske og kvalitative egenskaber også beskrives.

3.2. Geografisk område:

Det afsnit under produktionsmetode, der beskriver Campaniens kompetence til at tage stilling til en eventuel udvidelse til områder, der grænser op til produktionsområdet, udgår, da en eventuel ændring af området skal ske i henhold til artikel 9 i forordning (EF) nr. 510/2006.

3.3. Produktionsmetode:

De ændringer, der foretages under hensyntagen til lokal skik og brug, og som ikke har indflydelse på tilknytningen til området, vedrører en større præcisering af planteafstand, høsttidspunkt, maksimalt høstudbytte og mængde af forarbejdet frugt og endelig procent af drænet frugt. Der foretages en justering af parametrene for Brix-værdien og bestemmelserne om produktets emballering.

Hvad angår tomater »i både«, anføres de vigtigste forarbejdningstrin i lighed med, hvad der allerede er anført for flåede, hele tomater. Citronsyre er blevet tilføjet blandt de tekniske hjælpestoffer, der eventuelt kan anvendes. Endelig er tilknytningen til området blevet styrket, idet der er indsat en betingelse om, at eventuelle genetiske forbedringer af økotypen San Marzano, som fastsat i gældende produktionsspecifikationer, kun må ske i det pågældende område.

Afsnittet om Campaniens beføjelse til at give forarbejdningsvirksomheder produktionstilladelser udgår.

Det er tilladt at dyrke tomaterne i et beskyttet miljø for at beskytte dem mod angreb fra parasitter og skadelige insekter.

3.4. Mærkning:

Det præciseres derudover, at »pomodoro pelati a filetti« skal fremgå af etiketten for det pågældende produkt. Logoet for den beskyttede oprindelsesbetegnelse og dets farver specificeres yderligere.

3.5. Nationale krav:

Henvisningen til de nationale straffebestemmelser for overtrædelse af reglerne fjernes, da disse bestemmelser gælder under alle omstændigheder. Den kontrol, som foretages af det særlige kontrolorgan, er bragt i overensstemmelse med artikel 10, i forordning (EF) nr. 510/2006.

RESUME

RÅDETS FORORDNING (EF) Nr. 510/2006

»POMODORO S. MARZANO DELL’AGRO SARNESE-NOCERINO«

EF-Nr.: IT-PDO-0117-1524-10.04.2003

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle politiche agricole alimentari e forestali Adresse: Via XX Settembre 20 00187 Roma RM ITALIA Tlf. +39 0646655106 Fax +39 0646655306 e-mail: saco7@politicheagricole.gov.it

2. Sammenslutning:

Navn: Consorzio per la Tutela del Pomodoro S. Marzano dell’Agro Sarnese-Nocerino Adresse: Via Piave 120 84083 Castel San Giorgio SA ITALIA Tlf. +39 0815161819 Fax +39 0815162610 E-mail: info@consorziosanmarzano.it Sammensætning: Producent/forarbejdningsvirksomhed ( X ) Andre ( )

3. Produktets art:

Kategori 1.6 — Frugt, grønsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Pomodoro S. Marzano dell’Agro Sarnese-Nocerino«

4.2. Beskrivelse:

Det produkt, der sælges til forbrugere, vedrører udelukkende tomatsorten S. Marzano 2 og KIROS (ex. selektion Cirio 3) eller forædlinger heraf, som er dyrket i Agro Sarnese-Nocerino og forarbejdet til flåede tomater ved en industriel forarbejdningsproces foretaget af eksisterende virksomheder i dyrkningsområdet. Produktet sælges normalt i glas eller på dåse.

Planter og frugter af tomatsorten S. Marzano 2 og Kiros eller forædlinger heraf, som må benyttes til at fremstille tomater med den beskyttede oprindelsesbetegnelse »Pomodoro S. Marzano dell’Agro Sarnese-Nocerino«, skal opfylde følgende krav:

1) Følgende kendetegner planten: — der er ingen krav til plantens størrelse, men sorten skal være fastlagt — løvet skal dække frugten godt — gradvis modning; — umodne frugter har »grøn nakke«.

2) Følgende kendetegner frisk frugt, der er klar til at blive flået: a) frugt med to eller tre hulrum typisk en aflang, lettere kantet frugt på 60-80 mm regnet fra det sted, hvor stilken sidder fast til arret fra griflen for standard 1; en aflang cylindrisk, lettere pyramideformet frugt på 60-80 mm regnet fra det sted, hvor stilken sidder fast til arret fra griflen for standard 2 b) kantet tværsnit for standard 1; afrundet tværsnit for standard 2 c) akseforhold: ikke under 2,2 + 0,2 (forholdet mellem længden af længdeaksen og længde af den tværgående akse på det bredeste sted) d) ingen stilk e) sortens typiske røde farve f) skindet er let at fjerne g) få hulrum h) pH-værdi på højst 4,50 i) Brix-værdi ved 20 °C på 4,0 % eller derover j) begrænset fortykning i området, hvor bladstilken er fæstet.

For både standard 1 og 2 gælder følgende tolerancer:

i punkt a) gælder, at frugtens form kan være lettere uregelmæssig, når blot den forbliver typisk for sorten, og når sådan frugt højst udgør 5 % af partiet; i punkt d) gælder, at stilkene højst må udgøre 1,1 % af frugten; i punkt e) gælder, at højst 2 cm2 af frugtens overflade må være gul, men at sådan frugt højst må udgøre 5 % af partiet og i punkt i) gælder, at der tillades en tolerance på – 0,2 for Brix-værdien ved 20 °C.

Hele flåede tomater og flåede tomater i både:

— frugten skal have sortens typiske røde farve, som vurderes visuelt; højst 2 cm2 af frugtens overflade må være gul, men sådan frugt højst må højst udgøre 5 % af den pågældende prøve; — der må ikke være nogen fremmed lugt eller smag; — der må ikke forekomme skader forårsaget af parasitter eller parasitlarver (dødepletter, der går ned i frugtkødet, uanset størrelse). Der må ikke være indvendig råd langs griflens akse; — vægten af det drænede produkt skal udgøre mindst 65 % af nettovægten; — de flåede, bådskårne tomater skal foreligge i stykker skåret på langs, mens de hele, flåede tomater skal foreligge hele eller i hvert fald ikke i en tilstand, hvor de er så beskadiget, at det ændrer ved frugtens form eller mængde, som skal udgøre mindst 65 % af det drænede produkt; — Brix-værdien ved 20 °C skal være 5,0 % eller derover med en tolerance på 0,2 %; - tomatskallen må i gennemsnit ikke udgøre mere 2 cm2 pr. 100 gr. indhold målt på grundlag af mindst fem beholdere. I den enkelte beholder må indholdet af tomatskal ikke være mere end fire gange så højt som dette loft; — skimmeltallet i de konserverede tomater (tomater og lage) må ikke være højere end 30 % positive felter ved produkter med en Brix-værdi ved 20 °C, der er mindre end 6,0 %, og ikke højere end 40 % positive felter ved produkter med en Brix-værdi ved 20 °C, der er 6,0 % eller derover; — det samlede indhold af D- og L-mælkesyre i konserverede tomater (tomater og lage) må højst være 0,4 g. pr. kg; — pH-værdien skal ligge på mellem 4,2 og 4,5; — det er tilladt at tilsætte køkkensalt, så længe det ikke udgør mere end 3 % af nettovægten (det naturlige indhold af klorider menes at svare til 2 % af Brix-værdien); — det er tilladt at tilsætte basilikumblade; — det er tilladt at tilsætte citronsyre som teknisk hjælpestof inden for en grænse på højst 0,5 % af produktets vægt; — det er tilladt at tilsætte tomatsaft, delvis koncentreret tomatsaft, halvkoncentreret tomat udelukkende fra tomatsorten S. Marzano 2 og KIROS eller forædlinger heraf fremstillet i Agro Sarnese-Nocerino.

4.3. Geografisk område:

For at kunne benytte den beskyttede oprindelsesbetegnelse (BOB) »Pomodoro S. Marzano dell’Agro Sarnese-Nocerino« skal tomaten være produceret af landbrugsbedrifter og forarbejdet af forarbejdningsvirksomheder, der ligger i områder, som hører ind under følgende kommuner:

Salerno-provinsen Kommuner, der er helt dækkede: S. Marzano sul Sarno, S. Valentino Torio og Scafati. Kommuner, der er delvis dækkede: Baronissi, Fisciano, Mercato S. Severino, Castel San Giorgio, Siano, Roccapiemonte, Nocera Superiore, Nocera Inferiore, Sarno, Pagani, Angri og Egidio Monte Albino.

Avellino-provinsen Kommuner, der er delvis dækkede: Montoro Superiore og Montoro Inferiore.

Napoli-provinsen Kommuner, der er helt dækkede: S. Antonio Abate, Pompei, S. Maria La Carità, Striano, Boscoreale og Poggiomarino. Kommuner, der er delvis dækkede: Gragnano, Castellammare di Stabia, Acerra, Afragola, Brusciano, Caivano, Camposano, Casalnuovo, Castelcisterna, Cicciano, Cimitile, Mariglianella, Marigliano, Nola, Palma Campania, Pomigliano, Scisciano og S. Vitaliano.

Alle ovennævnte kommuner hører under Agro Sarnese-Nocerino-området og naboområder og kan også komme i betragtning, hvis der er tale om sletter til dyrkning, der overrisles eller kan overrisles. Bakkede områder er naturligvis udelukkede, da de ikke overrisles.

4.4. Bevis for oprindelse:

Alle faser af produktionsprocessen overvåges, og alt input og output registreres. Denne registrering, kombineret med kontrolinstansens særlige registre over landmænd, mellemled, forarbejdningsvirksomheder og pakkevirksomheder, samt rettidig underretning af kontrolinstansen om de producerede mængder, sikrer, at produktet kan spores. Kontrolinstansen fører kontrol med alle fysiske og juridiske personer, der er opført i de pågældende registre.

4.5. Produktionsmetode:

Tomater med den beskyttede oprindelsesbetegnelse »Pomodoro S. Marzano dell’Agro Sarnese-Nocerino« opnås ved udelukkende at benytte frugter fra planter af sorten S. Marzano 2 og KIROS eller forædlinger heraf, som produceres i området Agro Sarnese-Nocerino, jf. punkt 4.3. De høstede frugter forarbejdes af forarbejdningsvirksomheder, der ligger i samme område. Det er tilladt at dyrke tomaterne i et beskyttet miljø for at beskytte dem mod angreb fra parasitter og skadelige insekter.

Dyrkningen af S. Marzano-tomater foregår udelukkende på plane og overrislede jorder, som for størstedelens vedkommende udgøres af et tykt lag pyroklastisk materiale fra vulkaner, som gør jorden let og frugtbar med et højt indhold af organisk materiale og letoptagelig fosfor og kalium.

Udplantningen foretages normalt de første 14 dage i april, men kan foretages helt frem til de første 10 dage af maj. Der skal være en planteafstand på mindst 40 cm pr. plante og en afstand mellem rækkerne på 110 cm; planterne skal vokse vertikalt og bindes op på støttepinde og tværgående snore. Ud over den sædvanlige dyrkningsteknik, er det tilladt at nippe skud og top. Enhver form for fremdrivning, som ændrer tomatens naturlige cyklus, navnlig hvad angår modning, er forbudt.

Tomaterne høstes udelukkende ved håndkraft fra den 30. juli til 30. september, efterhånden som frugterne modnes.

De høstede tomater sorteres og lægges i plastikkasser, som rummer 25-30 kg. Når tomaterne skal transporteres fra landbedriften og/eller kooperativet til forarbejdningsstedet, er det tilladt at lægge dem i individuelt mærkede kasser, der rummer højst 250 kg.

Der må højst høstes 80 tons pr. ha, og udbyttet af forarbejdede frugter må højst være 80 %.

Forarbejdningen af de friske tomater til flåede tomater foregår på konservesfabrikker, der ligger i området Agro Sarnese-Nocerino.

De vigtigste trin i forarbejdningsprocessen for flåede tomater er følgende:

— hele flåede tomater: vask og sortering — flåning — frasortering af skal — sortering af produkt — påfyldning på dåse — tilsætning af lage under atmosfærisk tryk eller vakuum — forsegling — sterilisering — afkøling af dåser — opmagasinering. Tilberedning i overensstemmelse med god produktionspraksis.

— flåede tomater i både: vask og sortering — flåning — frasortering af skal — sortering af produkt — opskæring i både — påfyldning på dåse — tilsætning af lage under atmosfærisk tryk eller vakuum — forsegling — sterilisering — afkøling af dåser — opmagasinering. Tilberedning i overensstemmelse med god produktionspraksis.

4.6. Tilknytning:

Jorden i Agro Sarnese-Nocerino, som er præget dels af vulkanudbrud fra Somma-Vesuvio, dels af de tilstødende appeninske bjerge, har særlige fysisk-kemiske egenskaber som gør, at den regnes blandt de bedste jorde i Italien.

Med hensyn til klima nyder Agro Sarnese-Nocerino godt af det nærtliggende hav. Temperaturudsvingene er ikke særlig store, og der er sjældent minusgrader; haglbyger er forholdsvis sjældne. Den dominerende vind er »Maestro« fra nord og »Scirocco« fra syd. Der falder meget regn om efteråret, vinteren og foråret, hvorimod det sjældent regner om sommeren. Selv om det sjældent regner i sommermånederne, er luftfugtigheden forholdsvis høj. Området er rigt på vand i kraft af sine mange kilder og grundvandsspejl i forskellig dybde.

Disse jord-, vand- og klimaforhold samt landmændenes flid udgør tilsammen helt særlige forhold, som kendetegner hele sletteområdet, Agro Sarnese-Nocerino, som i nordøst er præget af vulkangruppen i Somma-Vesuvio og i syd af de dolomitholdige Lattari-bjerge.

Tomaten S. Marzano har en stærk geografisk tilknytning til sit mest typiske område Agro Sarnese-Nocerino. Det er således i disse særlige omgivelser, at tomaten S. Marzano har sin oprindelse og har været mest udbredt blandt de mindre landbedrifter, det er i disse omgivelser, at den traditionelt er blevet forarbejdet til flåede tomater, og det er fra disse jorde, at det forarbejdede produkt gennem årtier har fundet vej til millionvis af forbrugere verden over. I en publikation af professor Luigi Leggieri om tomaterne S. Marzano og Lampadina og industrien for flåede tomater fra december 1940 (»S. Marzano e Lampadina« nell’ industria dei pelati, Orto frutticoltura Italiana) kan man om sorten S. Marzano læse, at den er blevet isoleret fra tomater, der blev dyrket i Fiano-egnen mellem Nocera Inferiore og Sarno, og at den efterfølgende er blevet dyrket i S. Marzano sul Sarne under de mest gunstige forhold. Med tomaten S. Marzano voksede også industrien for flåede tomater til at blive Campaniens stolthed, som professor Ferruccio Zago skriver i sin afhandling om havebrug (»Nozioni di Orticultura«, 1934, Roma, Poligrafica R. Filipponi). Den tomatsort, der benyttes, er kendt under navnet S. Marzano, og kaldes også »aflang tomat« på grund af frugtens form, som dyrkes mange steder: Agro sarnese nocerino.

4.7. Kontrolorgan:

Navn: IS.ME.CERT. — Istituto Mediterraneo di Certificazione Agroalimentare Adresse: Via G. Porzio Centro Direzionale Isola G/1 80143 Napoli NA ITALIA Tlf. +39 0817879789 Fax +39 0816040176 E-mail: info@ismecert.it

4.8. Mærkning:

Mærkningen udføres i overensstemmelse med kravene i lovdekret nr. 109 af 27. januar 1992. Forarbejdningsvirksomheder i det område, der er beskrevet i punkt 4.3, skal anføre følgende på det mærke, der sættes på glasset eller dåsen:

— Pomodoro S. Marzano dell’Agro Sarnese-Nocerino

— Denominazione di Origine Protetta — DOP

— Pomodori pelati interi, pomodori pelati a filetti

— navnet på fremstillingsvirksomheden

— indholdet, dvs. den faktiske mængde, af produktet i overensstemmelse med gældende krav

— høst- og forarbejdningsår

— »mindst holdbar til«-dato

— logoet for den beskyttede oprindelsesbetegnelse »Pomodoro S. Marzano dell’Agro Sarnese-Nocerino«.

De bogstaver, hvormed ordene er angivet, skal være af ensartet størrelse, font og farve og være grupperet i samme felt af mærkningen. De skal fremstå klart og læseligt og må ikke udviskes og skal være tilstrærkeligt store til at skille sig ud fra baggrunden, således at de klart adskiller sig fra den øvrige tekst eller grafik.

(1) EUT L 93 af 31.3.2006, s. 12.